## El Consell autoritza la contractació per al subministrament del material necessari per a la realització de tècniques analítiques en el laboratori de l’Hospital General de Castelló

*** Entre el material, el contracte inclou controls, calibradors, líquids de rentada i material fungible per al desenrotllament de tècniques en el laboratori
* L’expedient té un valor de 24,3 milions d’euros i preveu la dotació d’equipament, manteniment i adequació dels espais**

El Consell ha autoritzat la contractació per al subministrament de material necessari per a la realització de diverses tècniques analítiques en el laboratori d’anàlisis clíniques de l’Hospital General de Castelló.

En concret, preveu el subministrament de reactius i material necessari, com ara controls, calibradors, líquids de rentada i productes fungibles.

Així mateix, arreplega també la dotació de l’equipament necessari mitjançant cessió tecnològica durant el temps de vigència del contracte, així com el manteniment d’este equipament i l’adequació dels espais necessaris per a la seua ubicació, instal·lació i completa integració en les dependències de l’Hospital General de Castelló.

El desenrotllament d’este expedient permetrà dotar l’Hospital General de Castelló amb un laboratori tipus *core*, dotat de l’última tecnologia i la finalitat del qual és centralitzar en una estructura tècnica i organitzativa única les proves més freqüents.

El laboratori d’anàlisis clíniques de l’Hospital General de Castelló processa actualment uns 7,5 milions de determinacions.

L’expedient de contractació es dividix en dos lots. El lot 1 preveu la preanalítica-postanalítica, bioquímica i immunoquímica i el lot 2 inclou anormals i sediments, osmolaritat i test de gestació.

El valor estimat del contracte ascendix a 24,3 milions d’euros.

L’Hospital General de Castelló destaca l’esforç per destinar tots els recursos possibles a l’ús de tecnologies avançades en el procés de diagnòstics més efectius i segurs dirigides a una gestió preventiva, curativa o pal·liativa.

Així mateix, l’expedient té especial consideració cap a una major eficiència energètica de tots els procediments analítics, una millor eficàcia operativa i l’optimització de la gestió en qualitat ambiental.

Fecha: 29/08/2024